Gari mai Son Waka

Littafin karatu a sauƙaƙe - Mataki na 4

Hausa

Zuwa ga malamai da iyaye:

Kafin a fara amfani da wannan tsarin  koyon karatu, dole sai ɗalibi ya: •    San amon sautukan haruffan Hausa; •    Iya gane kalmomin da aka saba da su.

Gari mai Son Waka

Hausa Nigeria

Copyright © 2017, Enabling Writers Project - American University of Nigeria http://creativecommons.org/licenses/by/4.0/ http://creativecommons.org/licenses/by/4.0/ An yarda ka yi amfani da wannan aikin ta wajen harkar kasuwanci. Kana iya ɗaukar aikin nan a yadda ya ke ko ka yi ƙari akai. Dole ne ka ajiye haƙƙin mallaka da kuma alaƙanta aiki ga marubuta, masu zayyana da sauran su. ISBN

Grace Malgwi Writing Trainer/Collection Editor

Prof Salisu Yakasai and Prof Lawan D Yalwa Hausa Language Consultants

Nas Yakubu Bloom Trainer

Story Writers Husaini Adamu; Adamu Babbikoi; Garba Mohammed Dantsoho; Jalauddeen Ibrahim Maradun; Yasalu Haruna; Muhammed Umar Deba; Idris Hamid; Ibrahim Baraya; Dahiru A Yelwa; Mansur Isah Buhari; Grace Malgwi

Illustration from International Illustration:The Art of Reading 3.0 Copyright:  SIL International 2009

An yi wani gari mai suna Rano.

Mutanen Rano na son waƙa.

Daga safe har yamma ana waƙa a Rano.

A gona da kasuwa ana waka.

A gida da hanya ana waƙa.

An yi wata budurwa mai suna Gimbiya.

Gimbiya tana da baiwar waƙa.

Tana da kuma murya mai daɗin ji.

Mutanen Rano na jin daɗin sauraron waƙoƙin Gimbiya.

Idan Gimbiya tana waƙa Rano na yin tsit.

Ana gayyatar Gimbiya kwanan biki a gari.

Ana nan sai Gimbiya ta soma girman kai.

Gimbiya ta daina amsa gaisuwa.

Ta fara zaɓar gayyatar da zata amsa.

Gimbiya ta daina waƙa kyauta a Rano.

Wata rana sarkin Rano ya shirya biki.

Sarki ya gayyaci mutane nesa da kusa.

Gimbiya ce zata yi waƙa a biki.

Ranar biki ta iso.

Fadan sarki ta cika da jama'a.

Ana ci ana sha.

Ana kuma jiran Gimbiya ta yi waƙa.

Can sai Gimbiya ta fito.

Jama'a suna tafawa suna ihu.

Gimbiya ta hau dakali.

Rano ta yi tsit.

Gimbiya ta buɗe baki ta fara waƙa.

Gimbiya ce a tsaye amma murya kamar kwaɗo.

Rano ta tsaya tsit.

A can baya wata tsohuwa ta fara waƙa.

Mutanen Rano sun amsa waƙa.

Masu kiɗi suna amsawa da ganga.

Garin Rano na rawa da waƙa.